
E L Ő T E R J E S Z T É S

Sülysáp Város Önkormányzata Képviselő-testületének

2017. június 22-én tartandó munkaterv szerinti ülésére

3. napirendhez

Tárgy: Helyi értéktár bizottság 2017. év I. félévi beszámolója
Tisztelt Képviselő-testület!

A Képviselő-testület, a magyar nemzeti értékekről és a hungarikumokról szóló 2012. évi XXX. törvény (a továbbiakban: törvény) rendelkezései szerint, a 115/2014. (IX. 18.) ÖKT határozatával létrehozta a Települési Értéktár Bizottságot, amely szervezi a településen fellelhető nemzeti értékek azonosítását, létrehozza a településen fellelhető nemzeti értékek adatait tartalmazó gyűjteményt és megküldi azt a megyei értéktárba.
A magyar nemzeti értékek és a hungarikumok gondozásáról szóló 114/2013. (IV. 16.) Korm. rendelet 3. § (1) c) pontja alapján félévente, legkésőbb a félévet követő hónap utolsó napjáig beszámol tevékenységéről a helyi önkormányzat képviselő-testületének.
Kérem a Települési Értéktár Bizottság beszámolójának szíves megtárgyalását és elfogadását.

…/2017. (VI. 22.) ÖKT határozati javaslat

Sülysáp Város Önkormányzatának Képviselő-testülete a magyar nemzeti értékek és a hungarikumok gondozásáról szóló 114/2013. (IV. 16.) Korm. rendelet 3. § (1) c) pontja alapján a Sülysápi Települési Értéktár Bizottság 2017. év I. félévi munkájáról szóló beszámolót – megköszönve a Bizottság munkáját – elfogadja.
Határidő: azonnal

Felelős: a bizottság elnöke

Sülysáp, 2017. június 15.

Horinka László s.k.


polgármester
Sülysápi Települési Értéktár Bizottság

2017. I. félévi beszámolója
Beszámoló a Sülysápi Értéktár 2017. első félévi munkájáról

Értéktár Bizottságunk több rendezvényre koncentrált ebben az időszakban, de ennek a félévnek a kiemelt témája még az előző év végéhez kapcsolódik. Sülysáp város Értéktár Bizottsága 2016-ban a karácsonyi ünnepkör hagyományainak megörökítését tűzte ki célul. Az ünnepkör négy jelentős hagyományát kívántuk megörökíteni: a Szent család járást, a betlehemezést, a gyerekek karácsonyi köszöntését és a sápi városrész Ádám Éva napi szokásait. 
 Az előkészítő munka során jutottunk el Farkas Gábornéhoz, a Móra Ferenc Általános Iskola tagiskolájának tanítójához, aki már az előző években is szervezett, tanított be több évtizedes hagyományon alapuló betlehemező csoportot. A 8-16 éves fiatalok a karácsonyt megelőző időben járták a várost, s házról házra bekopogtatva vitték a közelgő ünnep, a kis Jézus születésének örömhírét. A csoport a 2016-os esztendőben is készülődött már a köszöntésre, főként Sülysáp legfiatalabb városrészén, Szőlősnyaralón.
· December 14-én délután Szóró József és Veroczki József, a Williams Tv Tápió+ párosa rögzítették kameráikkal a betlehemező gyerekeket, akik nagy átéléssel és kellő alázattal idézték fel a befogadó család otthonában a betlehemi jelenetet. A végén elmondták jókívánságaikat, a háziak pedig megvendégelték őket. A kis betlehemi istállót - benne a Szent családdal -, fehér ruhás angyalok vitték, a pásztorok bundákban, kucsmákkal a fejükön követték őket. 

· Dinnyés Árpád és családja fogadták be otthonukba a Szent családot ábrázoló képet erre az estére, hogy az ilyenkor szokásos imák, énekek egy részét megörökíthessük. 
· A karácsonyi köszöntő szövegét már csak igen kevesen ismerik Sülysápon. Családi körben még énekelgetik, de a gyerekek karácsony esti köszöntése a múlté már. Ezen az estén Bálint Mária tanítónő kisdiákjai elevenítették fel ezt a régi, szép hagyományt. 

DVD őrzi majd a felvett műsort, hogy elődeik hagyományai nyomán hogyan várták, köszöntötték Sülysápon a gyerekek a karácsonyt 2016-ban.
A 2016/17-es évben helytörténeti versenyen vettek részt mindkét iskola tanulói. A diákokat a versenyek előtt előadásokkal, helyi túrákkal, információs anyagokkal felkészítettük a versenyre, majd a verseny előkészítését és lebonyolítását is végeztük. Az alsó tagozatosok írásbeli versenyen adhattak számot tudásukról. A felső tagozatosok háromfordulós versengését két korcsoportban értékeltük. Mind az írásbeli, mind a szóbeli tudásuk igen sokrétű, magas szintű ismeretanyagot bizonyított. 
A nagycsoportos óvodások egy délelőttöt töltöttek el a Kapás udvarban. A sokszínű, változatos programba kapcsolódtuk be tárlatvezetéssel és régi használati tárgyak kipróbálásával. 
Abban a tudatban folytatjuk munkánkat, hogy örökségünk a jövőnk alapja.
Sülysáp, 2017. június 6. 

Zemen Pálné

az Értéktár Bizottság elnöke

